Kaj pomeni stališče do jedrske energije v Deklaraciji Levice o podnebni in okoljski krizi

»Odločanje o uporabi **jedrske  energije** v Sloveniji naj poteka ob upoštevanju dejstva, da jedrska energija predstavlja možni prehodni nizkoogljični vir električne energije, pod pogoji opuščanja rabe premoga in drugih fosilnih virov ter zmanjševanja porabe energije in povečevanja energetske izrabe iz obnovljivih virov. Prav tako je treba upoštevati dejstvi, da problem shranjevanja jedrskih odpadkov še ni zadovoljivo rešen in da jedrska energija prinaša specifična tveganja, ki jih je treba nasloviti. Spregledati ne smemo niti vpliva večmilijardne investicije in načina, kako je ta izpeljana, na dolgoročni razvoj države.«

To stališče je presenetljivo z več vidikov. Prvič je pomembno dejstvo, da praktično vse parlamentarne politične stranke v Sloveniji ponavljajo argumente jedrskih lobistov, ki so znanstveno in politično povsem zamudniške, neresnične in za 40 let zastarele, da je jedrska energija nizko ogljična. Da se tudi slovenska stranka Levica pridružuje takemu stališču, je šokantno in kaže na podvrženost ideološki zaslepljenosti glavnemu toku kapitalskih interesov na področju razumevanja okolja, energije in družbene in globalne politične stvarnosti na začetku 21. stoletja.

Argumentacija glede rabe jedrske energije v odstavku, ki je tej temi namenjen v Deklaraciji, je protislovna in nekoherentna, ter jasno prelomljena v tri nasprotujoče si stavke oz. trditve.

Prvi stavek šolsko ponavlja mantro jedrskih lobistov. »Odločanje o porabi **jedrske  energije** v Sloveniji naj poteka ob upoštevanju dejstva, da jedrska energija predstavlja možni prehodni nizkoogljični vir električne energije, pod pogoji opuščanja rabe premoga in drugih fosilnih virov ter zmanjševanja porabe energije in povečevanja energetske izrabe iz obnovljivih virov.«

Prvič to ni nobeno dejstvo. Demokratično politično in pravno utrjene države zahoda, celo ZDA, Francija, Velika Britanija in Nemčija, radikalno omejujejo rabo jedrske energije in jo nadomeščajo z energijo iz obnovljivih virov (sonca, vetra, geotermalne energije in z gradnjo toplotno izoliranih stavb). V EU se predvsem vzhodnoevropske članice, kamor Slovenija ne spada, vsaj ne zunaj Janševe desne politične dominacije. Vendar imajo problem z razumevanjem okolja in energije vse sedanje parlamentarne politične stranke v Sloveniji. Zdaj očitno tudi Levica.

Drugič, kako naj »jedrska energija predstavlja možni prehodni nizkoogljični vir električne energije«, ko pa bodo visoko radioaktivni jedrski odpadki iz te prehodne (časovno »kratke«) rabe aktivni vsaj 100 milijonov let. Bolj ponesrečene oz. nesmiselne kombinacije nizko ogljičnosti si ni mogoče zamisliti. Posebej ob upoštevanju, da ljudje kot ločena vrsta obstajamo šele 7 milijonov let. Se pravi, da bodo visoko radioaktivni odpadki našega »nizkoogljičnega« vira električne energije ubijali vse oblike življenja petnajstkrat dalj kot obstajamo kot ljudje. Bolj kot nesmisel te trditve je očitno, da si je vsaj eden od jedrskih lobistov, ki so se sicer uspešno vrinili v vse slovenske parlamentarne politične stranke, pretihotapil tudi med pisce Levice. Pri tem mu je uspelo zaslepiti avtorje in udeležence sprejemanja Deklaracije Levice, ker napovedujejo opustitev premoga in drugih fosilnih virov, z edino izjemo urana in njegovih potomcev. Očitno je bilo zadovoljstvu razpravljalcev o Deklaraciji Levice zadoščeno z pavšalno in neobvezujočo obljubo nadomeščanja fosilnih virov energije z obnovljivimi, da so sprejeli izstopajočo ohranitev jedrske energije. Vendar samo kot začasno. Je lahko 100 milijonov let ogrožanja oblik življenja za planet Zemljo zgolj »začasno«?

Drugi stavek o jedrski energiji v Deklaraciji Levice jasno kaže, da se je vsaj del udeležencev sprejemanja te deklaracije jasno zavedal protislovnosti prvega stavka, a se ni uspel uveljaviti s predlogom, da spada jedrska energija k fosilnim virom in je zgolj eden od njih, čeprav najbolj trajno toksičen od vseh.

Drugi stavek se glasi: »Prav tako je treba upoštevati dejstvi, da problem shranjevanja jedrskih odpadkov še ni zadovoljivo rešen in da jedrska energija prinaša specifična tveganja, ki jih je treba nasloviti.« Tisti zagovorniki Deklaracije, ki so predlagali ta drugi stavek, so upravičeno opozorili, ne samo da problem shranjevanja jedrskih odpadkov, naj je ta formulacija še tako zavajajoča, ni rešen, ampak na Zemlji ni rešljiv, dokler radioaktivne snovi naravno ne razpadejo v svinec. In še potem je ta toksičen za vse oblike življenja, ki pridejo v stik z njim. Ponuja pa se vendar elegantna rešitev izstrelitev visoko radioaktivnih odpadkov na sonce, kjer jih lahko pogoltne njena gravitacijska sila, le da je ekonomsko neupravičena glede na ceno električnega toka.

Zaključek tega stavka, ki glasi, da »jedrska energija prinaša specifična tveganja, ki jih je treba nasloviti«, pa je očitni izgovor, da teh tveganj Levica ne namerava obravnavati, še posebej ne z odločenostjo, da jim bo prišla do kraja. To je torej samo verbalno mašilo.

Čisto nekaj drugega pa je zadnji stavek v zvezi z jedrsko energijo v Deklaraciji Levice: »Spregledati ne smemo niti vpliva večmilijardne investicije in načina, kako je ta izpeljana, na dolgoročni razvoj države.« Tu so avtorji, očitno na različnih in celo nasprotnih pozicijah glede svoje naklonjenosti oz. zavračanja jedrske energije v Krškem, opozorili na gospodarski nesmisel in kriminal glede stroškov za proizvodnjo električnega toka in z njim povezanih radioaktivnih odpadkov.

Gradnja TEŠ 6 je bila planirana za 700 ali 800 milijonov evrov. Ko je bila odobrena se je cena dvignila na milijardo 400 milijonov. Razlika je bila koruptivni dohodek, ki se je deloma celo pokazal na nekaterih bančnih računih. Vse to za predvidenih 40 let obratovanja in 1.400 megavatov moči. Za podobno moč NEK 2 in tudi podobno življenjsko dobo, je danes cena 10 milijard evrov. To je 6 ali 7 TEŠ-ov. Jasno povedano je torej danes jedrski električni tok šest do sedemkrat dražji od premogovniškega. Ampak če imate dovolj spretne lobiste in ustrahovano in utišano javnost, ta razlika ni več poseben problem. In če so predsednik vlade in vse parlamentarne politične stranke neustavljivi privrženci jedrskega električnega toka, so vse ovire odstranjene. Važno je projekt samo zagnati, pa bo postal neustavljiv. In še investitorji iz sosednjih držav se ponujajo, ki v domači državi niti v sanjah ne morejo uresničiti takega projekta, ker je preveč iracionalen. K Butalcem pa z veseljem pridejo pobrat dober profit in jim prepustijo radioaktivne odpadke in tveganja.

Zato je lahko taka investicija izpeljana tako pri podaljšanju delovanja NEK za 20 let in pri gradnji NEK 2 zgolj koruptivno in proti demokratičnim političnim pravilom in pravni državi. Na to Deklaracija zgolj namiguje, namesto da bi to jasno izrekla.